নারী নিয়ে বেফাঁস মন্তব্য হার্দিক পাণ্ডের,সোশ্যাল মিডিয়ায় তীব্র নিন্দা
ভারতের জনপ্রিয় টিভি শো 'কফি উইথ করণ'-এ বেফাঁস মন্তব্য করে তোপের মুখে পড়েছেন ভারতীয় অলরাউন্ডার হার্দিক পাণ্ডে।







এ ঘটনায় প্রচণ্ড রকম ক্ষোভ প্রকাশ করেছে ভারতীয় ক্রিকেট বোর্ড (বিসিসিআই)।




ক্ষোভ প্রকাশ করেই ক্ষ্যান্ত হয়নি, এ মর্মে হার্দিককে বুধবার কারণ দর্শানো নোটিশও পাঠিয়েছে বিসিসিআই।
 
এ মুহূর্তে অস্ট্রেলিয়ায় ভারতীয় দলের সঙ্গে রয়েছেন হার্দিক।
কারণ দর্শানো নোটিশের জবাবে ইতিমধ্যে নিজের ওই বক্তব্যের জন্য দুঃখ প্রকাশ করেছেন হার্দিক পাণ্ডে।
জবাবে তিনি লিখেছেন- ‘কথাগুলো যে কারও পক্ষে অসম্মানজনক বা কারও আবেগে আঘাত করতে পারে, তা বুঝতে না পেরেই বলেছি। এর জন্য আমি আন্তরিকভাবে দুঃখিত।’
তিনি আরও বলেন, ‘সমাজের কোনো অংশকে খারাপভাবে দেখানোর কোনো ইচ্ছাই আমার নেই।’
এর পর থেকে এমন ধরনের কোনো বক্তব্য আর কখনও দেবেন না জানিয়ে প্রতিশ্রুতিও দেন হার্দিক।  
সিডনিতে ভারতীয় দলের হেড কোচ রবি শাস্ত্রী ও সতীর্থদের কাছেও নিঃশর্ত ক্ষমা চেয়েছেন হার্দিক।  
তবে বিপদের কালো মেঘ সরেনি হার্দিকের আকাশ হতে। শাস্তি অবধারিত।  
হার্দিকের এমন জবাবের পর ভাতীয় বোর্ডের কমিটি অব অ্যাডমিনিস্ট্রেটস (সিওএ) প্রধান বিনোদ রাই দেশটির কয়েকটি গণমাধ্যমে বলেন, ‘ওর ব্যাখ্যা কী, তা দেখতে হবে। এখন বলতে পারছি না, কী শাস্তি দেয়া হতে পারে হার্দিককে।’
তবে এ ঘটনার জেরে একটি নীতিমালা তৈরি করতে যাচ্ছে বিসিসিআই।
ভারতীয় বোর্ডের চুক্তিবদ্ধ ক্রিকেটারদের ক্রিকেট ভিন্ন কোনো টিভি অনুষ্ঠানে অংশ নেয়া নিষিদ্ধ হতে পারে বলে জানা গেছে।
সম্প্রতি বলিউড চিত্রপরিচালক করণ জোহরের জনপ্রিয় চ্যাটশো 'কফি উইথ করণ'-এ অংশ নেন হার্দিক ও লোকেশ রাহুল।
তাতে বহু ব্যক্তিগত প্রশ্নের উত্তর দেন তারা। হার্দিকের নারীভক্তদের নিয়ে খোলামেলা আলোচনাও করেন জনপ্রিয় বলি পরিচালক-প্রযোজক করণ জোহর।
সেই সময় অনুষ্ঠানে হাসিঠাট্টার ছলে হার্দিক নারী প্রসঙ্গে একাধিক আপত্তিকর মন্তব্য করেন।
ওই চ্যাটশোয়ে হার্দিক বলেন, নাইটক্লাবে মেয়েদের নাম জিজ্ঞেস করার চেয়ে যে তাদের দিকে তাকিয়ে থাকতেই বেশি ভালো লাগে আমার।  
এ ছাড়া নারী বিষয়ে আরও কিছু খোলামেলা আলোচনা করেন তিনি।
সোশ্যাল মিডিয়ায় এ বিষয়ে তীব্র নিন্দার ঝড় বয়ে যায়।
এতে ভারতীয় বোর্ডকর্তারাও নড়েচড়ে বসেন। তাৎক্ষণিক এ ক্রিকেটারকে শোকজ নোটিশ পাঠিয়ে ২৪ ঘণ্টার মধ্যে জবাব দিতে বলা হয়।
হার্দিকের সঙ্গে একই অনুষ্ঠানে থাকায় শোকজ নোটিশ পেয়েছেন কেএল রাহুলও। কিন্তু তিনি এখনও এর কোনো জবাব দেননি বলে জানা গেছে। সূত্র: আনন্দবাজার

ভারতের জনপ্রিয় টিভি শো 'কফি উইথ করণ'-এ বেফাঁস মন্তব্য করে তোপের মুখে পড়েছেন ভারতীয় অলরাউন্ডার হার্দিক পাণ্ডে।